Stap vir Stap - Deel 15 - Makrolense - Fotoskool
Posted by Igno van Niekerk on February 27, 2010 at 2:34pm
Nou die eerste, belangrike ding om te onthou, is dat jou kamera dikwels by sy/haar verstellings 'n prentjie van 'n blommetjie het (dit kan dikwels ook op die MENU verstel word). Daardie verstelling is die verstelling wat jou die "naaste" aan die onderwerp sal neem.
(Een groot probleem is dat mense dikwels vergeet om weer terug na 'n normale verstelling te gaan - dan lyk die wereld later vir jou heel amusant deur die kamera, en blameer sommiges self die vorige aand se sjerrie).
So, verstaan dat jou kamera jou kan help met hierdie verstelling, in soverre dit moontlik is...
Tog het jy baie meer opsies...
...as jy 'n makrolens het.
'n Makrolens is gemaak om jou te laat fokus op baie klein dingetjies. Iets soos 'n spinnekoppie se gesig.
Omdat makrolense dinge so "vergroot," is daar baie min diepte van veld, en moet mens baie fyn fokus - ek wil amper beweer dat mens altyd 'n driepoot of iets wat die kamera stabiliseer saam met 'n makrolens moet gebruik. Fokus (en die stilhou van 'n kamera) op so 'n klein afstand is krities belangrik.
'n Baie interessante ding van makrolense is dat hulle vir 'n mens 'n hele nuwe wereld oopmaak - dit wat ons dikwels nie sien nie, word deur 'n makrolens uitgewys as wonderwerke.